На основу Члана 93. Закона о локалној самоуправи ( Сл. Гласник РС бр.129/2007, 83/14- други закон, 101/2016-други закон, и 47/2018), Члана 9. Уредбе о адресном регистру ( Сл. Гласник РС бр,63/17) и Члана 40. Став 1. Тачка. 63 Статута општине Косјерић ( Сл. Лист општине Косјерић бр.09/2008), Скупштина општине Косјерић на седници одржаној дана \_\_\_\_\_\_\_2022 године, донела је :

**ПРАВИЛНИК**

**О ПОСТУПКУ И НАЧИНУ ОДРЕЂИВАЊА И ПРОМЕНИ НАЗИВА УЛИЦА, ТРГОВА, ГРАДСКИХ ЧЕТВРТИ, ЗАСЕЛАКА ИЛИ ДРУГИХ НАСЕЉЕНИХ МЕСТА НА ТЕРИТОРИЈИ ОПШТИНЕ КОСЈЕРИЋ**

**I ОПШТЕ ОДРЕДБЕ**

Члан 1.

Правилником о поступку и начину одређивања и промени назива улица, тргова, градских четврти, заселака или делова насељених места на територији општине Косјерић (у даљем тексту: Правилник) уређују се начин и поступак за одређивање, односно промену назива улица, тргова, градских четврти, заселака или делова насељених места, као и друга питања која су од значаја за одређивање, односно промену назива улица, тргова, градских четврти, заселака или делова насељених места, на територији општине.

Члан 2.

Улицама, трговима, градским четвртима, засеоцима или другим деловима насељених места на територији општине Косјерић, могу се у складу са Законом и овим Правилником:

- одредити назив, уколико нема назива,

- променити постојећи назив.

Члан 3.

Скупштина општине Косјерић (у даљем тексту: Скупштина општине) одлучује о одређивању, уколико назив није одређен, односно о промени назива улица, тргова, градских четврти, заселака и других делова насељених места (у даљем тексту: улица или трг) на територији општине Косјерић, по претходно прибављеној сагласности Министарства надлежног за послове локалне самоуправе.

Члан 4.

Средства за набавку и постављање табли са називом улица или тргова, односно кућних бројева обезбеђују се у буџету општине Косјерић, било да се ради о одређивању назива улица или тргова, чији назив није био одређен или да је дошло до промене постојећег назива улица или тргова.

**II НАЧИН ОДРЕЂИВАЊА И ПРОМЕНА НАЗИВА УЛИЦА ИЛИ ТРГОВА**

Члан 5.

Улице или тргови на територији општине Косјерић, могу носити називе, који се одређују у складу са универзалним вредностима и значењима, по именима знаменитих личности, значајним историјским, политичким, географским, етнолошким и другим обележјима за која се процени да ће допринети идентификацији одређене средине, као средине која негује поштовање према доприносу који су својим делима и залагањима дале поједине знамените личности у различитим областима деловања, односно према традиционалним вредностима или догађајима или који су обележили поједине епохе.

Члан 6.

Две или више улицa или трга на територији општине Косјерић не могу носити исти назив.

Улици или тргу на територији општине Косјерић не може се дати погрдан, подсмешљив, двосмислен, увредљив или други назив којим би се вређало достојанство грађана који су ту настањени.

Члан 7.

Начин за одређивање или промену назива улица или тргова је подношење Иницијативе за одређивање, односно промену назива улица или тргова (у даљем тексту: Иницијатива).

Иницијативу може поднети свако пунолетно физичко лице, односно свако правно лице.

Иницијатива се упућује Скупштини општине Косјерић - Одбору за одређивање назива улица, тргова, градских четврти, заселака и других делова насељених места на територији Општине (у даљем тексту: Одбор) и мора бити у писаном облику.

Члан 8.

Иницијатива обавезно садржи:

- назначење да ли се иницира одређивање назива, улици или тргу, који нема назив или се иницира промена већ постојећег назива улице или трга;

- тачан опис граница и локације улице или трга, уколико се иницира одређивање назива улици или тргу који нема назив;

- тачан назив улице или трга, уколико се иницира промена већ постојећег назива улице или трга, са податком (уколико је познат подносиоцу иницијативе) колико пута до сада је улици или тргу обухваћеним иницијативом промењен назив;

- назив месне заједнице или другог облика месне самоуправе на чијој територији се налази улица или трг, у погледу чијег назива се поступак покреће;

- навођење тачног назива који се предлаже да буде одређен улици или тргу;

- биографске податке и допринос конкретним или више личности у области у којој је-су деловао-ле, ако се предлаже да улица или трг добијају име одређене-них личности, опис и значај конкретног догађаја уколико се предлаже неки од значајних културних, историјских и сличних догађаја, подаци о граду, планини, реци, подручју, регији уколико се предлажу називи постојећих географских, културних и сличних појмова, као и други подаци који ближе дефинишу или карактеришу субјект чији се назив предлаже Иницијативом;

- посебно образложење разлога, због којих подносилац Иницијативе сматра да улици или тргу треба променити назив, полазећи првенствено од тога да улица или трг већ носи назив личности, догађаја или другог појма који су такође били од значаја у ранијем временском периоду;

- тачан број стамбених, пословних објеката, односно пословно-стамбених објеката, са назнаком да ли се ради о објектима колективног или индивидуалног становања који се налазе у улици или тргу који су предмет Иницијативе;

- сагласност већине од укупног броја пунолетних грађана, односно власника или закупаца пословног простора који имају пребивалиште, односно адресу фирме пријављене на адресу улице или трга чија се промена назива иницира (име и презиме, односно назив фирме подносиоца иницијативе, адресу пребивалишта, односно седишта, као и својеручан потпис).

**III ПОСТУПАК ОДРЕЂИВАЊА И ПРОМЕНА НАЗИВА УЛИЦА ИЛИ ТРГОВА**

Члан 9.

Поступак за одређивање или промену назива улице или трга, почиње подношењем Иницијативе Одбору, а завршава се доношењем акта Одбора о неприхватању Иницијативе или општинског Већа о неприхватању предлога Одлуке о одређивању или промени назива улица или тргова, односно доношењем Одлуке Скупштине општине о одређивању, тј. промени назива улица или тргова, по претходно прибављеној сагласности надлежног Министарства.

Члан 10.

Одбор разматра све Иницијативе које су достављене Одбору, с тим што се поступак одређивања или промене спроводи у две фазе и то:

**I** фаза - утврђивање испуњености формалних услова из члана 7. став 2. и члана 8. овог Правилника и

**II** фаза - разматрање Иницијативе.

**3.1. Утврђивање испуњености формалних услова за поступање по иницијативи**

Члан 11.

По пријему Иницијативе, Одбор прво утврђује да ли Иницијатива садржи све елементе предвиђене чланом 7. став 2. и чланом 8. овог Правилника.

Члан 12.

Уколико одбор утврди да Иницијатива садржи обавезне елементе из члана 7. став2. и члана 8. овог Правилника, приступа утврђивању тачности, односно истинитости извора, односно података.

У оквиру овог дела поступка, Одбор прибавља од надлежних органа, односно институција, податке односно мишљење који су неопходни за утврђивање чињеничног стања везаног за поднету Иницијативу о:

- биографским подацима, односно о доприносу конкретне или више личности ако се предлаже да улица или трг добијају име одређене - их личности;

- значају конкретног догађаја, уколико се предлаже неки од значајних културних, историјских и сл. догађаја;

- име града, планине, реке, подручја, уколико се предлажу називи постојећих географских регија и сл. појмова, као и другим подацима који ближе дефинишу или карактеришу субјект чији се назив предлаже Иницијативом;

- податке од службе надлежне за одређивање кућних бројева, о укупном броју стамбених, пословних, односно стамбених пословних објеката који се налазе у улици или тргу чији је назив обухваћен Иницијативом, са назначењем кретања бројева од - до, са парне, односно непарне стране уколико су бројеви одређени;

- информацију органа локалне самоуправе надлежног за послове бирачког списка о броју пунолетних грађана, на локацији која је предмет Иницијативе, као и податке надлежног органа за вођење регистра радњи или правних лица о броју радних или правних лица са седиштем или пријавом на конкретној локацији;

- податак од надлежне службе Скупштине општине, да ли се под називом који се Иницијативом предлаже, већ води нека улица или трг на територији општине Косјерић;

- друге податке који су Одбору неопходни за разматрање поднете Иницијативе у првој фази поступка.

Поред прибављања неопходних података из става 2. овог члана, Одбор у овој фази поступка може изласком на терен, извршити увид у чињенично стање на лицу места, односно извршити увид у конкретној улици или тргу, односно делу насеља за који се предлаже промена или одређивање назива.

Члан 13.

Уколико се утврди да поднета Иницијатива не садржи све елементе из члана 8. овог Правилника, Одбор ће подносиоцу Иницијативе доставити обавештење, да у року од 10 (десет) дана од дана пријема обавештења, допуни Иницијативу недостајућим елементом, односно елементима.

Ако подносилац Иницијативе поступи у складу са обавештењем из става 1. овог члана, поступак се наставља, у противном Одбор ће донети закључак о одбацивању Иницијативе.

Закључак из става 2. овог члана Одбор ће донети и у случају да:

- није испуњен услов из члана 7. став 2. овог Правилника,

- да су подаци, односно наводи које садржи Иницијатива нетачни,

- да се Иницијативом предлаже назив који је увредљив, двосмислен, погрдан односно такав да би се њиме вређало достојанство грађана који су ту настањени,

- да већ постоји улица или трг са називом који се Иницијативом предлаже.

Против закључка о одбацивању Иницијативе, подносилац Иницијативе може поднети приговор Одбору, у року од осам дана од дана пријема закључка.

Одлука Одбора по приговору, као и закључак о одбацивању Иницијативе на који није поднет приговор је коначна-ан.

**3.2. Разматрање иницијативе**

Члан 14.

Када Одбор утврди да је Иницијатива поднета у складу са чланом 7. став 2, чланом 8. овог Правилника, као и другим условима утврђеним овим Правилником, почиње друга фаза поступка за одређивање или промену назива улица или тргова, односно почиње разматрање Иницијативе.

Члан 15.

У другој фази поступка Одбор:

- разматра Иницијативу и

- одлучује да ли да исту прихвати или не.

Члан 16.

У поступку разматрања Иницијативе, Одбор прибавља:

а) мишљење надлежног органа месне заједнице или другог облика месне самоуправе, о поднетој Иницијативи,

б) податак од надлежне службе Скупштине општине Косјерић:

- о укупном броју промена назива, улице или трга обухваћених Иницијативом (уколико се Иницијативом покреће поступак за промену назива улице или трга),

- о свим називима које је имала улица или трг,

- о датумима промене назива улице или трга.

в) информацију органа општине надлежних за комуналне послове и финансије, о висини трошкова за набавку и постављање табли са називом улице или трга, као и о томе да ли су средства за ове намене планирана и обезбеђена у буџету општине,

г) друге податке који су Одбору неопходни за разматрање поднете Иницијативе.

Члан 17.

По прибављању свих неопходних података, Одбор приступа разматрању и одлучивању о поднетој Иницијативи.

Ако Одбор, након разматрања, одлучи да Иницијативу не прихвати, подносилац Иницијативе има право да поднесе приговор Одбору, у року од 8 (осам) дана од дана пријема закључка којим се Иницијатива не прихвата.

Одлука Одбора по приговору, као и закључак којим се Иницијатива не прихвата, на који није поднет приговор је коначна-ан.

Члан 18.

Уколико Одбор одлучи да прихвати Иницијативу доноси закључак о утврђивању Нацрта решења о одређивању или промени назива улице или трга на територији општине Косјерић.

Нацрт решења из става 1. овог члана, Одбор доставља Општинском већу ради утврђивања предлога решења о одређивању или промени назива улице или трга на територији општине Косјерић.

Уколико Општинско веће утврди предлог решења из става 2. овог члана, пре упућивања Скупштини општине Косјерић на разматрање и одлучивање, прибавља у складу са законом сагласност Министарства надлежног за послове локалне самоуправе.

Поступак одређивања или промене назива улице или трга, за који је Одбор одлучио да не прихвати Иницијативу, односно општинско Веће не утврди предлог, може се поново покренути, у складу са овим Правилником, у року од годину дана од дана коначности одлуке, односно закључка о неприхватању Иницијативе.

**IV ОБАВЕШТАВАЊЕ И ВОЂЕЊЕ СЛУЖБЕНЕ ЕВИДЕНЦИЈЕ**

Члан 19.

Одбор је обавезан, да подносиоца Иницијативе благовремено обавештава о свим фазама поступка, као и о дану и времену одржавања седнице Скупштине општине Косјерић на којој ће као тачка дневног реда бити разматран и предлог решења о одређивању или промени назива улице или трга на који се Иницијатива односи.

Члан 20.

Одбор је обавезан да обавештење о новом називу улице или трга достави:

- надлежном органу за одређивање кућних бројева,

- надлежном органу месне заједнице на чијој територији је улица или трг,

- подносиоцу Иницијативе,

- полицијској станици у општини Косјерић,

- јавним, јавно-комуналним предузећима на територији општине Косјерић,

- надлежним службама за обрачун и наплату јавних и других прихода,

- као и другим субјектима за чији рад и функционисање је неопходна информација о тачним називима улица и тргова на територији општине Косјерић.

Члан 21.

Одбор води службену евиденцију о називима свих улица и тргова на територији општине Косјерић (у даљем тексту: Евиденција).

Евиденција се води и о датумима промена назива улица или тргова, о називима које је улица или трг имала, правну основу одређивања или промене назива, као и о другим питањима која су од значаја за одређивање или промену назива улица или тргова.

Уверења о називу, промени назива улице или трга, односно о другим подацима о којима се води Евиденција издаје запослени у стручној служби за послове Скупштине општине Косјерић, који обавља послове секретара Одбора.

**V ПРЕЛАЗНЕ И ЗАВРШНЕ ОДРЕДБЕ**

Члан 22.

Обавезује се Одбор да у року од 6 (шест) месеци од дана ступања на снагу овог Правилника успостави и ажурира Евиденцију.

Поступци за одређивање или промену назива улица или тргова који су започели, а нису завршени до дана ступања на снагу овог Правилника, окончаће се у складу са одредбама овог Правилника.

Члан 23.

Овај Правилник ступа на снагу осмог дана од дана објављивања у „Службеном листу општине Косјерић”.

Брoj 015-2/2022

Датум\_\_\_\_\_\_\_\_2022. године

К о с ј е р и ћ

**ПРЕДСЕДНИК**

**СКУПШТИНЕ ОПШТИНЕ**

**Татјана Коковић**

О б р а з л о ж е њ е

Чланом 93 Закона о локалној самоуправи, између осталог, је предвиђено да скупштина јединице локалне самоуправе одлучује о називима улица, тргва, градских четвти, заселака и других насељених места на својој територији.

Чланом 9 став 1 Уредбе о адресном регистру је предвиђено да адресни регистар садржи називе улица и тргова. Ставом 2 овог члана је предвиђено да скупштина јединице локалне самоуправе одлучује о називима улица, тргова, градских четврти, заселака и других делова насељених места на својој територији.

Статут општине Косјерић у свом члану 40 став 1 тачка 63 предвиђа да скупштина општине одлучује о називима улица, тргова, градских четври, заселака и других делова насељених места.

Имајући у виду наведене законске одредбе Скупштина општине је надлежна за доношење овог Правилника.

СЕКРЕТАР

СКУПШТИНЕ ОПШТИНЕ

Јовиша Лазаревић